b"\n_START_ARTICLE_\n\xc5\xa0lag\n_START_SECTION_\nNa\xc4\x8din pripreme\n_START_PARAGRAPH_\nSlatko vrhnje ima obi\xc4\x8dno od 36 - 45% mlije\xc4\x8dne masti, koja tu\xc4\x8denjem ili miksanjem (uvla\xc4\x8denjem zraka) pove\xc4\x87ava volumen, jer se zrak ve\xc5\xbee uz \xc4\x8destice mlije\xc4\x8dne masti. \xc5\xa0lag se tu\xc4\x8de (miksa) elektri\xc4\x8dnim ili ru\xc4\x8dnim mikserom, a mo\xc5\xbee se uz malo truda i obi\xc4\x8dnom vilicom._NEWLINE_Kako bi se dobio lagani \xc5\xa1lag \xc5\xa1to ve\xc4\x87eg volumena, u okruglu posudu treba uliti ohla\xc4\x91eno vrhnje, pa ga staviti u drugu posudu ispunjenu usitnjenim ledom. Prije tu\xc4\x8denja (ili miksanja) treba dodati malo soli kako bi se ubrzala transformaciju vrhnja u \xc5\xa1lag, a ako se \xc5\xbeeli slatki \xc5\xa1lag, treba dodati \xc5\xa1e\xc4\x87er u prahu. Kada \xc5\xa1lag dobije \xc5\xbeeljeni volumen, mo\xc5\xbee ga se aromatizirati, dodaju\xc4\x87i mu vaniliju, cimet u prahu, kavu ili usitnjene pr\xc5\xbeene bademe, karamelu ili neki drugi za\xc4\x8din._NEWLINE_\xc5\xa0lag se ne smije predugo tu\xc4\x87i (miksati) jer bi se tako umjesto \xc5\xa1laga moglo dobiti maslac ili (mla\xc4\x87enicu)._NEWLINE_\xc5\xa0lag se mo\xc5\xbee napraviti i uz pomo\xc4\x87 \xc5\xa1lag punja\xc4\x8da koji ispu\xc5\xa1taju du\xc5\xa1ikov oksid u cilindar te tako ve\xc5\xbeu zrak uz \xc4\x8destice mlije\xc4\x8dne masti i pove\xc4\x87aju volumen vrhnja (pune se malim jednokratnim metalnih bo\xc4\x8dicama sa du\xc5\xa1ikovim oksidom). Tako dobiveni \xc5\xa1lag ima bolju konzistenciju, ali nije kompaktan i \xc4\x8dvrst, kao onaj koji se dobije tu\xc4\x8denjem._NEWLINE_Na isti na\xc4\x8din funkcioniraju i instant \xc5\xa1lagovi u spreju.\n_START_SECTION_\nPovijest upotrebe \xc5\xa1laga\n_START_PARAGRAPH_\n\xc5\xa0lag, \xc4\x8desto zasla\xc4\x91en i aromatiziran, postao je popularan u 16. stolje\xc4\x87u, \xc5\xa1to je poznato iz recepta koje su u spisima onog vremena ostavili Cristoforo di Messisbugo (Ferrara, 1549.) - Libro novo nel qual s'insegna a far d'ogni sorte di vivanda , papin kuhar Bartolomeo Scappi (Rim, 1570.) - Opera di Bartolomeo Scappi M. dell'arte del cucinare, con laquale si pu\xc3\xb2 .. i Lancelot de Casteau (Li\xc3\xa8ge, 1604). Oni su \xc5\xa1lag zvali - mlije\xc4\x8dni snijeg neve di latte, neige de lait. Sa talijanskih i francuskih dvoraca \xc5\xa1lag se kao vrhunska poslastica pro\xc5\xa1irio \xc4\x8ditavom Europom i svijetom do po\xc4\x8detka 19. stolje\xc4\x87a, zbog \xc4\x8dega su ga vjerojatno i nazivali cr\xc3\xa8me Chantilly ili cr\xc3\xa8me \xc3\xa0 la Chantilly (od francuskog: ch\xc3\xa2teau = dvorac)."